**מצות לימוד תורה (קידושין כט:-ל.) – חלק רביעי**

**לימוד תורה לבן בנו**

**דברים פרק ד**

(ט) רַ֡ק הִשָּׁ֣מֶר לְךָ֩ וּשְׁמֹ֨ר נַפְשְׁךָ֜ מְאֹ֗ד פֶּן־תִּשְׁכַּ֨ח אֶת־הַדְּבָרִ֜ים אֲשֶׁר־רָא֣וּ עֵינֶ֗יךָ וּפֶן־יָס֙וּרוּ֙ מִלְּבָ֣בְךָ֔ כֹּ֖ל יְמֵ֣י חַיֶּ֑יךָ וְהוֹדַעְתָּ֥ם לְבָנֶ֖יךָ וְלִבְנֵ֥י בָנֶֽיךָ:

**קידושין דף ל עמוד א ""עד היכן חייב אדם ללמד את בנו תורה?...דמייתי לינוקא לבית מדרשא, רש"י.**

**יש לשים לב לשתי מחלוקות מרכזיות בהעמדת הגמרא :**

**היקף חובת הלימוד? [מקרא או גם משנה וגמרא]**

**האם מדובר באב או בסב?**

**רי"ף מסכת קידושין דף יב עמוד א**

עד היכן חייב אדם ללמד את בנו תורה תא שמע דתניא למדו מקרא אין מלמדו משנה ואמר רבי אבא מקרא זה תורה וכשם שהוא חייב ללמד את בנו כך הוא חייב ללמד את בן בנו שנאמר והודעתם לבניך ולבני בניך אם כן מה ת"ל ולמדתם אותם את בניכם בניכם ולא בנותיכם אמר ר' יהושע בן לוי כל המלמד את בנו תורה כאילו קבלה מהר סיני שנאמר והודעתם לבניך וסמיך ליה יום אשר עמדת.

הבחן בין גירסת הרי"ף לגירסתנו!

**ב"ח יורה דעה סימן רמה**

ומ"ש וכל המלמד לבנו תורה כאילו קבלה מסיני. בפרק קמא דקידושין (דף ל') אמר רבי יהושע בן לוי כל המלמד את בנו תורה מעלה עליו הכתוב כאילו קבלה מהר סיני שנאמר והודעתם לבניך ולבני בניך וסמיך ליה יום אשר עמדת לפני ה' אלהיך בחורב כך היא גירסת הרי"ף (יב א) והרא"ש (סי' מג) וכ"כ רבינו. אבל בספרים שלנו כתוב כל המלמד בן בנו תורה וכו' ורצונו לומר אפילו מלמד בן בנו וכל שכן מלמד בנו. וטעמו דכיון דקיימא לן כי האי תנא דתניא ולמדתם אותם את בניכם אין לי אלא בניכם בני בניכם מנין תלמוד לומר והודעתם לבניך ולבני בניך אם כן מה תלמוד לומר בניכם בניכם ולא בנותיכם א"כ כך לי בן בנו כמו בנו דמעלה עליו הכתוב כאילו קבלה מהר סיני.

האם יש הבחנה בין לימוד עם האב ללימוד עם הסב?

**רמב"ם הלכות תלמוד תורה פרק א הלכה ב**

כשם שחייב אדם ללמד את בנו כך הוא חייב ללמד את בן בנו שנאמר והודעתם לבניך ולבני בניך, ולא בנו ובן בנו בלבד אלא מצוה על כל חכם וחכם מישראל ללמד את כל התלמידים אף על פי שאינן בניו, שנאמר ושננתם לבניך מפי השמועה למדו בניך אלו תלמידיך שהתלמידים קרויין בנים שנאמר ויצאו בני הנביאים, אם כן למה נצטוה על בנו ועל בן בנו, להקדים בנו לבן בנו ובן בנו לבן חבירו.

**הפנים יפות דברים פרק ד**

והודעתם לבניך ולבני בניך יום אשר עמדת. אחז"ל [קידושין ל א] כל המלמד את בן בנו תורה מעלה עליו הכתוב כאלו קבלה מהר סיני, כבר פרשנו בזה בספר "המקנה" ענינו שאע"פ שכבר למד עם בנו והחיוב על בנו שילמד לבנו שהוא בן בנו, ואפ"ה מצוה על אבי אביו, מפני שאינו דומה הלומד מפי התלמיד כלומד מפי רב, כי בכל דור ודור מתמעט התורה כמ"ש [שבת קיב ב] אם ראשונים כבני מלאכים אנו כבני אדם, ומדה כנגד מדה ומדה טובה מרובה ישפיע לו הש"י כאלו קבלו מהר סיני ולא מפי תלמיד:

המקנה מבדיל בין לימוד תורה עם האב ללימוד עם הסב. האם ניתן לחלק ביניהם באופן שונה ?

**רש"ר הירש דברים פרק ד**

אם נניח ש"כאילו קיבלה" מוסב אל הנכד המקבל, הרי הזכרת הנכד יכולה להתבאר כך: כאשר הנכד שומע מפי סבו את התורה שכבר שמעה מפי אביו, הרי שלשלת הקבלה ניצבת לנגד עיניו בכל אמיתה החיה. הוא רואה שאביו לימדו רק את מה שהוא עצמו קיבל מאביו, והרי הוא מסיק מכאן שכל האבות עד משה מסרו רק את מה שקיבלו מאבותיהם, וכך פי האב ופי הסב נעשים לו כפיו של משה.

**הרב אהרן ליכטנשטיין זצ"ל [מפי השמועה]**

אינו דומה השורש "ולימדתם" שמאפיין לימוד תורה של האב עם בנו לשורש "והודעתם" שמאפיין את לימוד התורה של הסב עם נכדו.

לימוד הסב עם נכדו הינו ביטוי לשרשרת ההעברת התורה מהר סיני שכן הוא מתמקד בחוויה והעברת המסרים ופחות בלימוד האינטלקטואלי שמאפיין לימוד תורה רגיל של אב עם בנו. ולכן על לימוד הסב עם הנכד נכתב ש"מעלה עליו הכתוב כאילו קיבלה מהר סיני".